Tickey en Selmé-Louise: 10 jaar later steeds dolgelukkigTickey en Selmé-Louise van Wyk saam met hulle kinders, Malea en George. (Foto: Verskaf) Sommige mense is skepties oor of ŉ mens regtig liefde kan vind op ŉ televisiereeks, maar Tickey en Selmé-Louise van Wyk het bewys dit kán gebeur – én dit kan hou! Dit is vanjaar tien jaar sedert dié boer van Beaufort Wes en die onderwyseres van Nelspruit mekaar in 2008 op die kykNET-werklikheidsreeks Boer soek ŉ vrou ontmoet het en hulle is nog net so dolgelukkig soos toe, vertel Selmé-Louise in ŉ telefoniese onderhoud met Maroela Media. Baie het in tien jaar gebeur, vertel sy, soos hulle kinders se geboortes en die skuif wat hulle van die plaas af dorp toe gemaak het sodat die kinders kan skoolgaan en sy kan skoolgee. “Tickey boer nog voltyds met merinoskape. In die Karoo is niks mos naby nie, so ons het besluit dit is beter dat hy die op-en-af-ryery doen, eerder as wat ek met die kinders heen en weer van die plaas af skool toe en terug ry. Tickey het darem ŉ hele paar besighede ook op die dorp en dit is nou verskriklik droog, so hy is baie besig met die voer ook,” vertel Selmé-Louise. Tickey en Selmé-Louise van Wyk. (Foto: Verskaf) Sy vertel hulle kinders, George (8) en Malea (3), hou haar baie besig. “George is bitter oulik. Hy is ŉ baie besige seuntjie en is volgende jaar in gr. 3. Malea is nou weer ŉ regte dogtertjie wat van grimering en hoëhakskoene hou. Ek en Tickey geniet ons kinders verskriklik baie en Tickey is ŉ wonderlike, goeie pa. Hy bestee graag tyd saam met hulle deur in die swembad te baljaar.” Volgens Selmé-Louise kyk hulle na elke reeks van Boer soek ŉ vrou en herleef hulle gereeld hul eie ervaring op die program deur hul seuntjie wat vrae vra oor hoe sy ouers ontmoet het op die program. “Hy kyk natuurlik saam en dan vra hy baie vrae, wat nogal lekker is. Ek het ŉ plakboek gemaak met foto’s en uitknipsels en die brief wat ek vir Tickey geskryf het. Ons is baie dankbaar vir die program, want ek sou nooit saam met Tickey op die plaas beland het as dit nie daarvoor was nie.” Sy sê alhoewel dit moeilik is om ŉ gunstelingboer uit die jongste reeks te kies, is dit wonderlik dat hulle ŉ vroulike boer ingesluit het by die reeks. “Ek haal my hoed af vir haar dat sy dié ding aanpak,” sê sy oor boer Toanette. Mense herken hulle nie meer so vreeslik op straat soos destyds nie, vertel sy. “Die afgelope naweek was ons op George en ons kon by een plek agterkom die mense weet wie ons is, maar ons het baie plooie bygekry intussen, so mense herken ons nie meer so baie nie,” skerts sy. Vanjaar het hulle beplan om Kersfees net rustig saam met familie te deur te bring. “Ons deel glad nie geskenke uit die jaar nie, want ons wil vir die kinders leer dat Kersfees oor die Here gaan. Die kinders is mal oor die see en die strand, so ons sal ook ŉ plan maak om hulle oor die vakansietyd soontoe te neem sodat hulle daar kan baljaar.” “Ek en Tickey is regtig baie gelukkig, dankbaar en geseënd. Die huwelik is natuurlik mos nou nie net maanskyn en rose nie, maar die harde klippe kou bly die moeite werd!”